# Kvalitetssikringsplan

Støvring Gymnasium arbejder målrettet med at sikre kvaliteten af uddannelsen og undervisningen. I vores kvalitetssystem indgår vores mål for kvalitetsudvikling, en beskrivelse af, hvordan målene føres ud i livet og evalueres samt beskrivelse af, hvordan elever og lærere inddrages i kvalitetsudviklingen, og hvordan vi inddrager data om elevtrivsel, faglige resultater og overgang til de videregående uddannelser.

Med afsæt i vores strategi, relevante data samt input fra elever og lærere, formulerer ledelsen hvert forår en kvalitetsplan, der består af en række mål for det følgende skoleår, og som beskriver, hvordan målene skal føres ud i livet, bl.a. i udvalg, faggrupper, gennem konkrete tiltag mv.

Ledelsen laver en selvevalueringsplan, hvor den løbende følger op på, i hvilket omfang målene er blevet ført ud i livet på baggrund af input fra elever, lærere, lærernes evaluering af undervisningen og relevante data. Der laves en opfølgningsplan på baggrund af selvevalueringsplanen, der beskriver, hvordan vi evt. vil justere indsatserne.

Selvevalueringen og opfølgningsplanen fremlægges på skoleårets sidste bestyrelsesmøde, typisk i juni. Desuden præsenterer vi i løbet af skoleåret bestyrelsen for vores arbejde med udvalgte mål, der indgår i årets kvalitetsplan. Kvalitetsplan, selvevalueringsplan og opfølgningsplan er tilgængelig på vores hjemmeside.

## Årshjul for kvalitetssikring

|  |  |  |  |
| --- | --- | --- | --- |
| Måned | Hvordan arbejder vi med målsætninger og evaluering? | Hvem inddrages? | Hvordan inddrages bestyrelsen? |
| April | **Selvevaluering:** Vi evaluerer det igangværende skoleårs målsætninger på baggrund af input fra lærere, elever og med inddragelse af relevante data.  **Ny kvalitetsplan:** Formulering af målsætninger for næste skoleår med udgangspunkt i strategi- og visionsplanen, selvevalueringen, relevante data samt input fra lærere og elever.  Arbejdet med målsætningerne indarbejdes i planlægningen af opgaveløsningen det følgende skoleår. | Elevråd, PR, MIO, udvalg m.fl. kommer med input til evalueringen og til de nye målsætninger. | Se under juni |
| Juni | **Selvevalueringen færdiggøres**: Endelig evaluering af det igangværende skoleårs målsætninger på baggrund af relevante data samt input fra lærere og elever. | Elevråd, PR, relevante udvalg mv. | Evalueringen og de nye målsætninger præsenteres på juni-mødet |
| August | **Kvalitetsplanen sættes i værk:** Arbejdet med skoleårets målsætninger begynder | Udvalgene beslutter på deres første møde, hvordan de vil arbejde med de nye målsætninger, dér hvor det er relevant.  Elevrådet drøfter, hvordan de vil arbejde med målsætningerne, dér hvor det er relevant.  Ledelsen tager kontakt til andre relevante aktører og sørger for, at arbejdet med målsætninger sættes i gang  PR, elevråd og andre fora arbejder med målsætningerne. |  |
| Efterår | **Selvevaluering**: Når data om faglige resultater og overgangen til videregående uddannelser foreligger, drøftes disse i relation til målsætningerne. | PR, faggrupper og andre relevante fora inddrages i drøftelsen, dér hvor det er relevant. Drøftelsen giver evt. anledning til at formulere nye mål. | Bestyrelsen præsenteres for data og vores overvejelser om disse på decembermødet. |
| September til juni | **Kvalitetsplanen videreføres:** Arbejdet med skoleårets målsætninger fortsætter.  **Selvevaluering:** Ledelsen følger løbende op på, hvordan arbejdet med målsætningerne skrider frem.  **Opfølgningsplan:** Der udarbejdes en opfølgningsplan på baggrund af selvevalueringen. | Elevråd, PR, MIO, udvalg m.fl. | Bestyrelsen præsenteres for arbejdet med udvalgte målsætninger på september-, december- og martsmødet. For eksempel kan faggrupper, vejledere, udvalg m.fl. blive inviteret til at fortælle om igangværende tiltag. |
| December -januar | **Elevtrivselsmålingerne** foretages og behandles. De drøftes med elever og lærere og indgår i selvevalueringen- | Elevråd og andre relevante fora  Resultatet af målingerne drøftes med elevrådet, og drøftelsen giver evt. anledning til at foreslå nye mål | Se under marts |
| Marts |  |  | Bestyrelsen præsenteres for elevtrivselsundersøgelserne. |